KOMISIJOS SPRENDIMAS
2009 m. vasario 13 d.
paankstinti pagal Tarybos reglamentą (EB) Nr. 320/2006 suteiktos 2008-2009 m. restruktūrizavimo pagalbos antrosios dalies išmokėjimo datą
(pranešta dokumentu Nr. C(2009) 798)
(2009/141/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 320/2006, nustatantį laikiną Bendrijos cukraus pramonės restruktūrizavimo schemą ir iš dalies keičiantį Reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 10 straipsnio 5 dalį,
kadangi:
(1)
Reglamento (EB) Nr. 320/2006 10 straipsnio 5 dalyje Komisijai leidžiama atidėti pagal tuo reglamentu nustatytą laikiną cukraus pramonės restruktūrizavimo programą suteiktos pagalbos išmokėjimą.
(2)
Kadangi Reglamento (EB) Nr. 320/2006 1 straipsnyje nurodytame restruktūrizavimo fonde yra sukauptos reikalingos finansinės lėšos, valstybėms narėms turėtų būti suteikta galimybė paankstinti 2008-2009 prekybos metais suteiktos restruktūrizavimo pagalbos antrosios dalies išmokėjimo datą iki pagalbos pirmosios dalies išmokėjimo datos įmonėms, augintojams ir techniką teikiantiems rangovams, atsisakiusiems savo kvotos dalies nuo 2008 m. spalio 1 d.,
PRIĖMĖ ŠĮ SPRENDIMĄ:
1 straipsnis
Nukrypdamos nuo Reglamento (EB) Nr. 320/2006 10 straipsnio 4 dalies, valstybės narės gali vienu kartu išmokėti 100 % 2008-2009 prekybos metų restruktūrizavimo pagalbos, numatytos to reglamento 3 straipsnyje. Tokiu atveju pagalba turi būti išmokama 2009 m. birželio mėnesį.
Iki 2009 m. kovo 31 d. valstybės narės praneša Komisijai, ar jos nori pasinaudoti pirmoje dalyje numatyta galimybe.
2 straipsnis
Šis sprendimas skirtas valstybėms narėms.
Priimta Briuselyje, 2009 m. vasario 13 d.